Psalam.
124.
Pesma poklonička. Davidova. „Da Gospod sa nama nije bio“ – nek Izrailj kaže – 
„da Gospod sa nama nije bio, kada su se ljudi na nas digli; 
tada bi nas žive progutali, kad su svojim gnevom usplamteli na nas; 
tada bi nas bujice odnele, brzak bi nam preplavio duše; 
tada bi nam mahnitale vode preplavile duše. 
Gospod nek je blagosloven što nas nije ko plen dao njihovim zubima! 
Duša se naša izbavila kao ptica iz lovčeve zamke; zamka je pukla i mi smo se izbavili. 
Naša pomoć ime je Gospoda, Sazdatelja nebesa i zemlje!“ 
