1. Timoteju.
3.
Ovo je istina: ako neko želi da bude nadglednik, dobru službu želi. 
Nadglednik, naime treba da bude besprekoran, oženjen jednom ženom, trezven, razborit, poštovan, gostoljubiv, kadar da poučava. 
On ne sme da bude pijanica ili nasilnik, nego blag, ne svađalica, i ne pohlepan na novac. 
Takođe treba da dobro upravlja svojom porodicom, i da ima poslušnu decu koja ga u potpunosti poštuju. 
Jer ako neko ne zna da upravlja svojim domom, kako će se brinuti o Crkvi Božijoj? 
Nadglednik ne sme da bude novoobraćenik, da se ne bi uzoholio, te pao pod Božiju osudu, kao đavo. 
Uz to treba da bude poštovan i od ljudi izvan Crkve, da se ne osramoti te upadne u đavolsku zamku. 
Isto tako i đakoni treba da budu čestiti, a ne dvolični, ne koji su skloni opijanju, ne gramzivi. 
Oni treba da čistom savešću slede veru koju je Bog otkrio. 
Đakone najpre treba proveriti, pa tek onda, ako se pokažu besprekornima, poveriti im službu. 
Njihove žene takođe treba da budu čestite, a ne sklone ogovaranju, trezvene, u svemu verne. 
Đakoni treba da imaju samo jednu ženu, i da dobro upravljaju svojom decom i porodicom. 
Naime, oni koji dobro obavljaju đakonsku službu, stiču sebi dobar ugled, i priliku da slobodno govore o svojoj veri u Hrista Isusa. 
Pišem ti ovo u nadi da ću uskoro doći k tebi. 
Ali ako okasnim, ti znaš kako treba da se vladaš u Božijem domu, koji je Crkva živoga Boga, stub i uporište istine. 
Nesumnjivo, tajna pobožnosti je velika: On se pojavi u telu, Duhom se pokaza pravednim, anđeli ga videše, narodima bi propovedan. Ljudi u njega poverovaše, i u slavu bi vaznet. 
