Matej.
4.
Tada je Duh odveo Isusa u pustinju, da ga đavo kuša. 
Pošto je Isus postio četrdeset dana i četrdeset noći, napokon ogladne. 
Kušač mu tada priđe i reče mu: „Ako si Sin Božiji, reci neka ovi kamenovi postanu hlebovi.“ 
Isus mu odgovori: „Neće čovek živeti samo od hleba, već od svake reči koja izlazi iz Božijih usta.“ 
Onda ga je đavo odveo u Sveti grad, postavio ga na vrh hrama 
i rekao mu: „Ako si Sin Božiji, baci se dole jer je u Svetom pismu napisano: ’On će zapovediti svojim anđelima za tebe, da te svojim rukama ponesu, da nogom ne bi o kamen zapeo.’“ 
Isus mu odgovori: „Napisano je i ovo: ’Ne iskušavaj Gospoda, Boga svoga.’“ 
Tada je đavo opet odveo Isusa na jednu veoma visoku goru, pokazao mu sva svetska carstva i njihovu slavu, 
i rekao mu: „Sve ću ti ovo dati ako padneš preda mnom i pokloniš mi se.“ 
Tada mu Isus odvrati: „Odlazi od mene, Satano! Jer u Pismu piše: ’Gospodu Bogu svome klanjaj se, i njemu jedinom služi.’“ 
Đavo je nakon ovoga otišao od Isusa, a anđeli su mu pristupili i služili mu. 
Kada je Isus čuo da je Jovan odveden u tamnicu, povukao se u Galileju. 
Napustio je Nazaret i nastanio se u Kafarnaumu, kraj mora, na području Zavulonovog i Neftalimovog plemena, 
da bi se ispunilo ono što je Bog rekao preko proroka Isaije: 
„Zemlja zavulonovska i zemlja neftalimska, na putu što vodi ka moru, s druge strane Jordana, Galileja mnogobožačka; 
narod što u tami sedi, veliku je svetlost ugledao, onima što u kraju smrti žive, i pod njenom senkom sede, svetlost jarka osvanu.“ 
Od tada je Isus počeo da propoveda i govori: „Pokajte se, jer se približilo Carstvo nebesko!“ 
A kada je išao pored Galilejskog jezera, Isus vide dva brata, Simona, nazvanog Petar, i njegovog brata Andriju, kako bacaju mreže u more. Oni su, naime, bili ribari. 
Isus im reče: „Pođite za mnom i ja ću vas učiniti ribarima ljudi.“ 
Oni su odmah ostavili mreže i krenuli za njim. 
Pošavši odatle dalje, video je braću Jakova i Jovana, Zavedejeve sinove, kako u brodiću sa svojim ocem Zavedejem, krpe ribarske mreže, pa ih pozva. 
I oni su odmah ostavili brodić i svog oca i krenuli za njim. 
Isus je obilazio svu Galileju. Poučavao je narod u njihovim sinagogama, objavljivao Radosnu vest o Carstvu i lečio svaku bolest i svaku nemoć u narodu. 
Glas o njemu raširio se po svoj Siriji. Ljudi su mu donosili sve bolesnike koji su patili od različitih bolesti i muka, opsednute zlim duhovima, obolele od padavice i nepokretne, i on ih je izlečio. 
Za njim je išlo mnoštvo sveta iz Galileje, Dekapolja, Jerusalima, Judeje, i s one strane Jordana. 
