5. Mojsijeva.
27.
Zatim Mojsije sa izrailjskim starešinama, zapovedi narodu: „Držite sve zapovesti koje vam danas zapovedam. 
Onog dana kad pređete Jordan u zemlju koju ti daje Gospod, Bog tvoj, podigni sebi veliko kamenje i okreči ih u belo. 
Na njima napiši sve reči ovog Zakona kad pređeš tamo da uđeš u zemlju koju ti daje Gospod, Bog tvoj, zemlju kojom teku mleko i med, kako ti je obećao Gospod, Bog tvojih otaca. 
Dakle, kad pređeš Jordan, podigni ovo kamenje na gori Eval, kako ti zapovedam danas, i okreči ih u belo. 
Tamo podigni žrtvenik Gospodu, Bogu svome, kameni žrtvenik, ali na njega ne spuštaj dleto. 
Žrtvenik Gospodu, Bogu svome, podigni od neklesanog kamenja i na njemu prinesi žrtve svespalnice Gospodu, Bogu svome. 
Prinosi i žrtve mira. Jedi ih tamo i raduj se pred Gospodom, Bogom svojim. 
Na kamenju napiši sve reči ovog Zakona, jasno i čitko.“ 
Mojsije reče sveštenicima, Levitima i svem Izrailju: „Utihni, Izrailju, i počuj! Danas si postao narod Gospoda, Boga svoga. 
Zato slušaj glas Gospoda, Boga svoga, i vrši njegove zapovedi i uredbe, koje ti danas nalažem.“ 
Tog dana zapovedi Mojsije narodu: 
Kad pređete preko Jordana, neka ova plemena stanu na goru Gerizim da blagosiljaju narod: Simeun, Levi, Juda, Isahar, Josif i Venijamin. 
A ova plemena neka stanu na goru Eval da izgovaraju prokletstva: Ruvim, Gad, Asir, Zavulon, Dan i Neftalim. 
Zatim neka Leviti jakim glasom kažu svim Izrailjcima: 
„Neka je proklet svako ko napravi sebi idola, klesanog ili livenog, stvar odvratnu Gospodu, delo umetnika, i stavi ga na skrovito mesto!“ 
„Proklet bio ko ne poštuje majku i oca!“ 
„Proklet bio ko pomera kamen međaš svoga bližnjeg!“ 
„Proklet bio ko zavodi slepca na stranputicu!“ 
„Proklet bio ko izvrće pravo stranca, siročeta i udovice!“ 
„Proklet bio ko legne sa ženom svoga oca, jer je otkrio golotinju svoga oca!“ 
„Proklet bio ko legne s bilo kakvom životinjom!“ 
„Proklet bio ko legne sa svojom sestrom, sa ćerkom svoga oca ili ćerkom svoje majke!“ 
„Proklet bio ko legne sa svojom taštom!“ 
„Proklet bio ko potajno ubije svoga bližnjeg!“ 
„Proklet bio ko uzima mito da ubije nevinu dušu!“ 
„Proklet bio ko ne bude ispunjavao reči ovog Zakona i vršio ih!“ 
